open-index/open-wikipedia-markdown huggingface dataset:
Brouwerij Lev

**Brouwerij Lev** wie in brouwerij yn Ljouwert en waard oprjochte yn 2019 troch Sjoerd Pieter Koelemans en Diederick Niehof.

## Algemien
De brouwerij droech by oan it tsjingean fan de plestik sop, troch fan elk ferkocht bier in part fan de opbringst oan de stichting Sterke Yerke te jaan. Dy hat as doel om fan dit en oar jild in nij flot te bouwen.

De brouwerij is mei yngong fan 2024 opholden.

## Assortimint
* Sterke Yerke Bier Blond
* Sterke Yerke Bier Quadrupel
* Sterke Yerke Bier Tripel
Take a Chance on Me

***Take a Chance on Me*** is in nûmer dat oarspronklik opnaam is troch ABBA op 15 augustus 1977 yn de Marcus Music Studios yn Stockholm en útbrocht op it album   út 1977. *Take a Chance on Me* wie it twadde nûmer op it album en waard yn jannewaris  1978 útbrocht as twadde single fan it album.

## Oer it nûmer
*Take a Chance on Me* waard skreaun troch Benny Andersson en Björn Ulvaeus. It idee foar it nûmer kaam fan Ulvaeus, dy't hurdrinnen as hobby hie. Under it draven song er altyd in bepaald ritme wat klonk as *tck-a-ch*. Dat feroare úteinlik yn *take-a-chance*, wêrby't de teksten betocht waarden.

## Muzikanten
* Agnetha Fältskog – Sang
* Anni-Frid Lyngstad – Sang
* Björn Ulvaeus – Sang & Gitaar
* Benny Andersson – Sang & Toetsen
### Gastmuzikanten
* Rutger Gunnarsson - Bas
* Roger Palm - Drums
* Malando Gassama - Perkusje
Groenekan

**Groenekan** is in doarp yn de gemeente De Bilt yn de Nederlânske provinsje Utert en leit tusken Bilthoven en Utert. It doarp hat 1.935 ynwenners (2021). Oant 2001 wie it doarp part fan de gemeente Maartensdijk.

## Skiednis
Op in kaart út 1607 wurdt de herberch *De Groene Kan* (de griene kanne) neamd oan de dyk fan Utert nei Soest.

It doarp hat syn lanlik en agrarysk karakter holden, nettsjinsteande dat der it tal forinzen sterk woeksen is. Yn it doarp stiet de restaurearre nôtmûne *Geesina*. Eastlik fan it doarp leit it lângoed *Beukenburg*.

## Berne yn Groenekan
* Hendrik Copijn (1842-1923), túnarsjitekt

## Keppelings om utens
* Histoaryske Feriening Maartensdijk
* Oersicht fan âlde ôfbylden fan Groenekan (om 1900-1940 hinne)
Rjazan (oblast)

De **oblast Rjazan** (Russysk: Рязанская область, *Rjazanskaja oblast*) is in oblast (in bestjoerlike ienheid) fan Ruslân. De oblast leit súdeastlik fan Moskou, de haadstêd is Rjazan.

## Geografy

De oblast grinzget oan de oblasten Vladimir (noarden) en Nizjni Novgorod (noardeasten), de republyk Mordoovje (easten) en de oblasten Penza (súdeasten), Tambov (suden), Lipetsk (súdwesten), Tûla (westen) en Moskou (noardwesten). 

De oblast leit yn de Easteuropeeske Leechflakte yn it Oka-Don-flakte. De belangrykste rivier is de Oka, dy't fan wêst nei east de oblast midstwa snijdt. Mei útsûndering fan de haadstêd is de lânbou yn de hiele oblast de belangrykste boarne fan ynkommen. It klimaat is tuskenbeide kontinintaal. De trochsnit temperatuer yn jannewaris is −10 °S, yn july +20 °S.

## Ekonomy
Utsein de haadstêd is de oblast fral agrarysk. Der wurdt kalkstien, mergel en klaai fûn en der binne ôfsettings fan glês- en kwarstsân. Fierder wurde der fosforiten, brûne izererts, stienkoal en turf fûn. Wichtige sektoaren binne de ferarbeiding fan ierdoaljeprodukten, metaalbewurking, masjinebou, kommunikaasje-eletronika, de bou en de foedselyndustry.  

## Skiednis
De skiednis fan it Foarstedom Rjazan giet werom oant yn de 10e iuw. Troch de lokaasje oan de râne fan Ruslân wie it faak in gebiet fan striid. It gebiet  hie ek te meitsjen mei de ynvaazje fan de Mongoalen yn 1237. It foarstedom hold lang hoek tsjin Moskou, mar kaam yn 1521 dochs ûnder Russysk bewâld.

Yn 1937 waard de oblast Rjazan oprjochte út dielen fan de oblasten Moskou en Voronezj. Yn 1954 krige de oblast mei in feroarings de hjoeddeiske omfang.

## Bestjoersyndieling en grutte stêden
De oblast Rjazan is ûnderferdield yn 25 rajons en 4 stedsdistrikten. It bestjoerssintrum fan de oblast is Rjazan en dat is ek de iennige grutte stêd fan de oblast. Oare plakken mei in grutter ynwennertal binne Kasimov, Skopin en Sasovo, dy't njonken Rjazan de oare trije stedsdistrikten foarmje. Meiïnoar hat de oblast 12 stêden en 21 plakken mei in stedsk karakter.

## Befolkingsûntwikkeling
École normale supérieure

De **École normale supérieure** (*ENS*) is in universiteit yn Parys, Frankryk. De universiteit waard yn 1794 stifte.

De universiteit einiget faak hiel heech yn ynternasjonale listen fan goede universiteiten.

## Ferneamde studinten
* Jacques Derrida, Frânsk literêr kritikus en filosoof en wurdt beskôge as de grûnlizzer fan de dekonstruksje
* Louis Pasteur, Frânsk skiekundige en biolooch, benammen om de nei him ferneamde pasteurisaasjetechnyk en troch syn ûntdekking fan it faksin tsjin hûnsdûmens
* Jean-Paul Sartre, Frânsk filosoof en skriuwer

## Keppeling om utens

* Offisjele hiemside fan de École normale supérieure 
* Webside fan de École normale supérieure Alumni
Archangelsk (oblast)

De **oblast Archangelsk** (Russysk: Архангельская область, *Archangelskaja oblast*) is in bestjoerlike ienheid yn it noardwesten fan it Europeeske diel fan de Russyske Federaasje. De haadstêd en grutste stêd is Archangelsk.

## Skiednis
Yn de 11e en 12e iuw kolonisearren de Russen it gebiet en bouden dêr de earste delsettings. Foar dy tiid bewennen Finsk-Ugryske stammen it gebiet. Mei de stifting fan Archangelsk troch Ivan de Grousume ûnstie der hannel. It wie de earste havenstêd fan Ruslân.

## Geografy

De oblast leit oan de Wite See en ek de eilannegroepen Nova Sembla en Frâns Joazef falle der ûnder. Yn de oblast leit de autonome okrûg Nenetsië, dêr't njonken it Russysk it Nenetsk in offisjele taal is. Yn it easten grinzget de oblast oan de republyk Komi, yn it westen oan de republyk Kareelje en yn it suden oan de oblasten Vologda en Kirov.

De oblast leit yn it noarden fan de Easteuropeeske Leechflakte. De belangrykste rivier is de Noardlike Dvina, oare rivieren binne de Onega en Mezen.  

It gebiet hat strange winters en koele simmers. De noardlike lokaasje krekt súdlik fan it Poalgebiet makket lânbou hast net mooglik. Mar 1,3% fan it gebiet hat in agraryske funksje. 

## Ekonomy
De oblast is ryk oan oalje, ierdgas en diamant. Fan de yndustry foarmje de wapenyndustry, de houtbewurking en fiskerij wichtige sektoaren. It toerisme is beskieden oanwêzich.

Yn Severodvinsk is in grutte werf foar de oarlochsfloat. Yn Plesetsk leit njonken Bajkonoer yn Kazachstan ien fan de belangrykste russyske raketlansearbasissen en romtefeartsintra fan it lân.

Yn de Wite See leit op it eilân Sloveski ien fan de wichtichste sintra fan de Russyske otterdoksy. It Solovetski-kleaster falt ûnder it wrâlderfgoed fan UNESCO.
## Bestjoerlike yndieling en stêden

De oblast Archangelsk is ûnderferdield yn 21 rajons, 7 stedsdistrikten en de twa eilannegroepen Frâns-Joazef en it Fiktoaria-eilân. De twa belangrykste en tagelyk iennige grutte stêden binne Archangelsk en Severodvinsk. Meiïnoar binne der 13 stêden en 15 plakken mei in stedsk karakter.
Marren Bier

**Marren Bier** is in bierbrouwerij op De Jouwer en waard yn 2019 oprjochte troch sân freonen.

## Algemien
Marren Bier waard earst profesjoneel broud yn de moderne en (semy-) automatisearre brouwynstallaasjes fan Tsjerkebier yn Easterwierrum en letter by Admiraals Bierbrouwerij yn Aldtsjerk.

Hjoed-de-dei wurde de bieren broud by Brouwerij Bjuster yn Grou.

## Assortimint
* *Swiere Brekker* - tripel
* *Reidsiler* - dunkelweizen
* *Wetterwiif* - blûn bier
* *Syls Gelok Blond* - blûn bier (broud yn ferbân mei it 125-jierrich bestean fan Café 't Syl op De Jouwer)

## Keppeling om utens
* Webstek fan Marren Bier
Mahabier Bierbrouwerij

**Mahabier Bierbrouwerij** is in bierbrouwerij yn Oerterp dy't yn 2018 troch Steven Mahabier oprjochte waard.

## Skiednis
It earste bier waard broud troch Bierbrouwerij Noarder Dragten. Dêrnei waard tydlik keazen foar *De Noord-Hollandse Bierbrouwerij* yn Uitgeest.

De brouwer is begûn yn Drachten, mar is ûnderwilens ferhuze nei Oerterp.

## Assortimint
* Caribbean Blond
* Caribbean Tripel
* Mahabier Caribbean Blonde Ale
* Mahabier Tripel
* Mahabier Blond
* Maha Nakhon Hazy - IPA - New England

## Keppeling om utens
* Webstek fan Mahabier Bierbrouwerij
Ana Mena Rojas

**Ana Mena Rojas** (Estepona, 25 febrewaris 1997) is in Spaansk popsjongster en aktrise. Se begûn har karriêre yn 2009 yn de telefyzjerige *Marisol, la película*. Yn 2010 die se mei oan Disney's muzikale realityshow *My Camp Rock 2*, wêrby 't se as winneres einige. 

## Biografy
Mena har muzikale karriêre begûn yn 2016, doe 't se har debútsingle "No Soy Como Tó Crees" útbrocht. Mena hat sûnt dy tiid mei in soad bekende artysten gearwurke, dêr't Becky G, CNCO en Lali Espósito ûnder wiene. Yn 2018 brocht se har debút studio-album út. 

Yn 2018 waard se populêr yn Italië mei it nûmer *D' estate non vale* mei Fred De Palma. It ûnferwachte italjaanske sukses wie in *game changer* yn har karriêre. Sûnt dy tiid wist se sawol yn Italië as yn Spanje mear as ien simmerhits ôf te leverjen en waard se ien fan de meast beharke Spaanske artysten fan it streamingtiidrek.

Neffens har platemaatskippij hat se yn 2022 36 platina en 3 gouden platen ferkocht, benammen yn Italië en Spanje.

## Filmografy

## Diskografy
;album
* *Index* (2018)

## Keppeling om utens
* IMDb-profyl
Splatterfilm

De **splatterfilm** is in subsjenre fan 'e horrorfilm dat him mei opsetsin konsintrearret op it op grafyske wize yn byld bringen fan geweld, benammen it ferlies fan lichemsdielen. Sokke films litte in fassinaasje sjen foar de kwetsberens fan it minsklik lichem en foar it teätraal toanen fan it skeinen dêrfan. De namme komt fan it Ingelske *splatter film* of *splatter movie*, dat letterlik "snjitterfilm" betsjut, ferwizend nei it spatterjend delkommen fan bloed. De term waard betocht troch regisseur George A. Romero om syn horrorfilm *[[Dawn of the Dead (film út 1978)|Dawn of the Dead]]*, út 1978, te omskriuwen. Filmkritisy ornearje lykwols yn 'e regel dat dy film hegere aspiraasjes hat (lykas sosjaal kommentaar), as foar films fan dit eksploitative subsjenre wenstich is. Splatterfilms dy't sa oerdreaun binne dat it komysk wurdt, hearre ta in eigen subsjenre, dat **splatstick** hjit (in gearlûking fan 'splatterfilm' en 'slapstick').

De oantsjutting 'splatterfilm' waard popularisearre troch yn it non-fiksjewurk *Splatter Movies*, fan John McCarty út 1981, dat as ûndertitel hie: *Breaking the Last Taboo: A Critical Survey of the Wildly Demented Subgenre of the Horror Film that is Changing the Face of Film Realism Forever*. Hoewol't de term 'splatterfilm' fral assosjearre wurdt mei frijwat ekstreme horrorfilms, dêr't it boek sadwaande foar it meastepart oer giet, suggerearre McCarty dat it in symptoom wie fan in bredere trend yn 'e filmyndustry. Hy behannele dêrom ek oare films wêryn't bloed rynsk floeit, lykas de swarte komeedzje *[[Female Trouble]]* (1974), de plysjefilm *[[Magnum Force]]* (1973) en de westernfilm *[[The Long Riders]]* (1980). In moderne oanfolling op dat listke soe perfoarst de neo-noir-aksjefilm *[[Kill Bill: Volume&nbsp;1]]* (2003) wêze kinne.
't Goy

**'t Goy** is in doarp yn de gemeente Houten yn de Nederlânske provinsje Utert. It doarp leit súdeastlik fan it haadplak Houten en hat 635 ynwenners (2021). 

Fan 1966 ôf woeks it doarp út fan in útbuorren ta in doarp mei nijbou. Yn it doarp stiet it lângoed *Wickenburgh* fan 1381. It lângoed hat in wyt hûs mei in dowetoer, oprydleane en in grut bosk efter it hûs.

't Goy bestiet winliken út twa doarpen: It Alde Goy (*Oude Goy*, pleatslik ek it *Goyse Dorp* neamd) is in letmidsiuwsk doarp út de fjirtjinde iuw, dat ûntstien is om kastiel *Ten Goye* hinne. Dat kastiel wie ien fan de grutste kastielen fan de omkriten en de eigeners, de Hearen fan Goye, hearsken oer de onkriten. 

It oare part fan it doarp leit justjes fierder op en stiet bekend as Nije Goy (*Nieuwe Goy*). Dat doarpke ûntstie om de bou fan de roomsk-katolike tsjerke hinne yn 1870. De wichtichste eleminten yn dat part fan it doarp binne fuotbalfjilden, in kafee, in roomsk-katolike basisskoalle, en in lânbouskoalle, dy't no as doarpshûs funksjonearret. Dit part fan it doarp stiet op de foto hjirnjonken.

De befolking hie eartiids syn bestean fan de lânbou en fruittylt. Hjoed-de-dei wenje der in soad stedslju, dy't bûten út wenje wolle, yn it doarp.

Oan de *Tuurdijk* binne oerbliuwsels fan in Romeinske filla ûntdutsen. It is ien fan de Romeinske bouwurken dêr't der yn de gemeente Houten spoaren fan fûn waarden.

Yn 1396 waard 't Goy troch ridder Jan van Rhijnestein fan Cothen plondere.

## Keppeling om utens
* Ferskatee foto's en tekeningen fan 't Goy - Het Utrechts Archief
Aartsingel Michaelkatedraal (Archangelsk)

De **Aartsingel Michaelkatedraal** (Russysk:Собор Михаила Архангела; *Sobor Michailja Archangela*) is in otterdokse tsjerke yn Archangelsk yn Ruslân. De katedraal is de haadtsjerke fan it bisdom Archangelsk en waard nei it skilderjen fan it ynterieur yn 2022 foltôge.

## Michaelkleaster

De âldste tsjerke fan 'e stêd fan foar de revolúsje wie de katedraal fan it Michaelkleaster fan Archangelsk. Dy tsjerke wie yn 'e jierren 1685-1689 boud op it plak fan in houten tsjerke en hie in soad fan 'e noch besteande katedralen yn Cholmogory en Severodvinsk (sjoch: Nikolo-Korelski kleaster). Archangelsk waard stifte by de muorren fan dat kleaster.     

De Sovjet-autoriteiten lieten de âlde Michaelkatedraal yn 1925 ôfbrekke.  

## Hjoeddeiske katedraal
Yn 2001 waard oan Vadim Kibirev (1929-2018) de opdracht jûn it ûntwerp te leverjen foar in nije katedraal. Om't de katedraal in easterske oriïntaasje hat, is de haadtagong oan 'e kant fan 'e rivier de Dvina. It projekt waard mei donaasjes finansierre. 

De kar foar de te bouwen lokaasje foel op it plak, dêr't it monumint foar de 'Dappere Ferdigeners fan it Sovjet-Noarden' stie, oprjochte ta neitins fan 'e fallen soldaten yn 'e striid tsjin de militêre yntervinsje fan 'e 14 lannen, dy't de Wite Beweging by de boargerkriich (1917-1922) helpe woene. De ferhûzing fan it monumint late ta protesten, mar noch itselde jier ferhûze it nei in oare lokaasje foar it Sportpaleis.

Op 21 novimber 2008 wijde de biskop de earste stien foar de bou fan 'e katedraal en sûnt febrewaris 2011 waard útein set mei de bou fan 'e muorren. Healwei dat jier wie de bou al sa fier foardere, dat de earste tsjinsten fierd wurde koene yn it sintrale diel fan 'e katedraal. Op 1 juny 2013 waarden de fiif yn Moskou getten klokken levere. De grutste klok weget 6,2 ton en is 2,30 meter heech. De tsien middelgrutte en lytsere klokken binne yn Tûtajev getten.

Sûnt 2020 waard útein set mei it beskilderjen fan it ynterieur fan de katedraal yn 19e-iuwske styl. De houten ikonostaze is 14 m heech en hat fiif rigen mei 60 ikoannen en is mei bledgoud belein.
Severodvinsk

**Severodvinsk** (Russysk: Северодвинск) is in grutte stêd yn de Russyske oblast Archangelsk. De stêd leit oan de Wite See by de delte fan de Noardlike Dvina en sa'n 35 kilometer westlik fan de stêd Archangelsk. 

## Skiednis
Op it plak fan de stêd leit al sûnt 1419, it jier dat it foar it earst yn de Russyske kroniken neamd wurdt, it Nikolo-Korelski kleaster. Op 24 augustus 1553 gyng in Ingelsk skip foar anker by it doarp Njonoska. It skip socht om in noardeastlike rûte nei Sjina en Ynje. Kapitein Richard Chancellor gyng nei Moskou foar in moeting mei Ivan de Grousume en sa ûnstiene de earste diplomatike relaasjes fan Ruslân mei Grut-Brittanje. Foar it kleaster oer op it eilang Jagry waard in ankerplak mei pakhûzen en wenten boud foar it lossen fan de skippen en it oerladen fan guod op lytsere skippen, dy't de ladingen nei Cholmogory brochten. Fan dêr wei waarden de saken fierder Ruslân yn transportearre.  

Yn 1584 waard de stêd Novocholmogory stifte, sûnt 1613 bekend ûnder de namme Archangelsk en stadichoan mei de groei fan Archangelsk rekke it kleaster en de haven syn eardere kommersjele belang kwyt. It kleaster waard yn 1921 troch de bolsjewiken opheft, mar de katedraal stiet der noch. 

## De bou fan de stêd
De hjoeddeiske stêd waard yn 1936 mei in dekreet fan Joazef Stalin boud. It doel wie in werf oan te lizzen foar de noardlike float fan de Sovjet-marine. De earste wurklju kamen yn juny 1936 tichte by it kleaster oan. Nei de foltôging fan it spoar yn novimber 1936 sette de oanlis fan de werf útein.  

Lykas yn in soad oare gebieten yn Noard-Ruslân en Sibearje fûn ek hjir it wurk plak troch twangarbeid fan tûzenen finzenen út de Gûlag. Fral út it net fier ôflizzende kamp Jagrinski-ITL mei sa'n 30.000 (neffens guon boarnen wol 50.000) finzenen waarden arbeiders helle. Rûsd wurdt dat by de oanlis fan de stêd tusken 1936 en 1953 sa'n 25.000 finzenen stoaren. De finzenen leine in haven oan, kapten hout en leine diken oan en  bouden fabriken en wenkompleksen.

De stêd waard ferneamd nei Vjatsjeslav Molotov (1890-1986), fral bekend troch it Molotov-Ribbentroppakt en ek meiferantwurdlik foar de Holodomor en de Grutte Terreur fan de jierren 1930. Yn de Twadde Wrâldkriich wie Molotovsk (Молотовск) in wichtige haven foar alliearde transporten. 

Op 12 septimber 1957 krige de stêd de tsjintwurdige namme, dy't ferwiist nei de lokaasje fan de stêd oan de Noardlike Dvina.

Severodvinsk is in wichtige basis foar atoomdûkboaten, dy't dêr ek boud en reparearre wurde. Yn 2006 waard útein set mei de bou fan in driuwende kearnsintrale, de earste fan 'e wrâld.

## Befolkingsûntwikkeling

(* = Folkstellingen)
Njonoksa

**Njonoksa** (Russysk: Нёнокса) is in doarp (selo) yn it noardwesten fan Ruslân yn it stedsdistrikt Severodvinsk yn de oblast Archangelsk. Noardlik fan it doarp is in raketbasis fan de Russyske marine.

## Skiednis
It pomoarske doarp waard yn 1397 foar it earst yn in dokumint fan de Moskouse grutfoarst Vassili Dmitrievitsj neamd. 

Yn it jier 1553 lanne de Ingelske kaptein Richard Chancellor by it doarp, dy't foar de Ingelske hannelsfloat in noardeastlike rûte nei Sjina en Ynje socht. De lanning wie it begjin fan belangrike hannelskontakten tusken Ruslân en Ingelân en letter waard yn 1584 de stêd Archangelsk stifte.  

Op 8 augustus 2019 wie der op it testgebiet fan de Russyske Marine yn de omkriten fan it doarp in nukleêre ramp, wêrby ferskillende minsken swier ferwûne rekken en stoaren.

## It besjen wurdich
Yn Njonoksa steane de yn 1724 boude Trije-ienheidstsjerke (Троицкая церковь), de iennige houten tsjerke fan Ruslân mei fiif tintdaken, de yn 1763 boude Nikolaastsjerke (Никольская церковь) en de yn 1834 boude klokketoer. Sûnt 1990 wurdt der wurke oan de restauraasje fan it kompleks. 

## Ferkear en ekonomy
Njonoksa wie oant yn de 19e iuw in wichtich sintrum fan sâltwinning en hie om 1890 hinne mear as 1200 ynwenners. Op't lêst brocht de winning troch de konkurrinsje fan de Oeral net mear genôch op en ien de 20e iuw kaam der in ein oan. No is de belangrykste wurkjouwer de militêre basis. 

It doarp is net alle dagen yn 't jier te berikken mei de auto, mar der wurdt wurke oan in bettere ferbining. De belangrykste transport- en ferkearsoansluting bestiet oer it 65 kilometer lange spoar Isakogorga–Severodvinsk–Njonoksa. 

## Galery
 
 2018Jul12 Nyonoksa-15.jpg|Klokketoer (1834)
 2018Jul12 Nyonoksa-6.jpg|Tempelkompleks
 2018Jul12 Nyonoksa-19.jpg|Sicht op Njonoksa fan de klokketoer ôf
 2018Jul12 Nyonoksa-9.jpg|It sâltmuseum (sâltskuorre)
 2018Jul12 Nyonoksa-23.jpg|Sint-Nikolaastsjerke (1763)
Sippe fan Meckema (-1519)

**Sippe fan Meckema** of **Sippe Wibalda** (stoarn yn Brussel, 19 augustus 1519) wie in Nederlânske bestjoerder fan Frysk komôf.

## Biografy
Fan Meckema wie in soan fan Pybe fan Eernsma en Wyts van Meckema († 1475). Sippe wie in telch út de famylje Fan Meckema, in foaroansteand laach út Kollum. Sippe syn heit kaam út de Ommelannen en soe him nei syn frou Meckema neame.

Nei alle gedachten wie Fan Meckema al yn 1503 grytman fan Kollumerlân.  Yn it testamint fan syn efterneef en nammegenoat, Sippe fan Meckema (†1599), wurdt melding makke fan in saneamde *Grijtsclaeu*: in klaufoarmich foarwerp dat symboal stiet foar de weardichheid fan de grytman en dat blykber famyljebesit wie.

Yn 1505 komt Sippe foar op in list fan ealju. Sippe wie yn dy tiid oanhinger fan de Skieringers.  Yn 1511 hie er ûnder mear besit yn Stynsgea en Surhuzum.  Yn Mitselwier wied er eigener fan de stins Wibalda dy't er ferhierde. Nei dy stins soe er him ek Sippe Wibalda neame  Dat goed soe noch wat generaasjes yn it besit fan de famylje Fan Meckema bliuwe. Yn 1515 komt er foar as Sybe Meckama. Hy swarde trou oan Keizer Karel V en waard dêrom ferballe út it fierder nei Gelre niigjende  Eastergoa. Hy krige wol in Boergondyske útkearing. Fan Meckema waard yn 1515 as grytman opfolge troch de Gelderskgesinde Gaycke fan Broersma. 

Sippe ferstoar yn Brussel en waard dêr byset yn de Katedraal fan Sint-Michiel en Sint-Goedele. 

### Priveelibben
Sippe boaske oan Fedt van Ropta († 1519), dochter fan Sybren fan Ropta en (syn twadde frou) Kinsck fan Sythjema. As mooglike soan út dit houlik wurdt Sybe fan Meckema (1515) neamd dy't yn 1515 ien fan de hearskippen wie dy't keizer Karel V huldige. Sippe sels waard ek as Sybe neamd, dat se kinne deselde persoan wêze.


Zerk- Vrouwe Wytze van Meckema, 1475 - Kollum - 20126595 - RCE.jpg|Grêfstien yn de tsjerke fan Kollum fan Sippe syn mem Wyts fan Meckema en suster Tieth. 
G.63, aanzicht - Metslawier - 20153685 - RCE.jpg|Binhûs fan de pleats Wibaldastate yn Metslawier (1965).


## Sjoch ek
* List fan grytmannen fan Kollumerlân
Underwrâld (kriminaliteit)

De **ûnderwrâld** is, yn 'e kontekst fan misdie, it skimige fermidden fan kriminelen, dêr't hja kriminele netwurken opbouwe en aktiviteiten ûntjouwe dy't foar 'gewoane' minsken ferburgen bliuwe. Dêrfandinne de term 'ûnderwrâld', dy't ûntliend is oan it religieuze begryp ûnderwrâld. Dat is nammentlik yn 'e mytology fan heidenske religyen it plak dêr't de ferstoarnen hinne gean. Yn it gebrûk fan deselde term foar de kriminele ûnderwrâld leit sadwaande it idee besletten dat wat dêr bart ûnsichtber is foar de boppewrâld, it legale diel fan 'e maatskippij. De ûnderwrâld wurdt ek wol oantsjut as **it miljeu** of de **penoaze**. Immen dy't aktyf is yn 'e ûnderwrâld wurdt in **ûnderwrâldfiguer** neamd.

## Sjoch ek
*maffia
*organisearre misdie
Organisearre misdie

De **organisearre misdie** of **organisearre kriminaliteit** is in foarm fan misdie wêrby't kriminelen organisaasjes of netwurken oprjochtsje om harren yllegale aktiviteiten te fasilitearjen. Neffens de definysje fan 'e Ried fan Jeropa en de Jeropeeske Uny is der sprake fan organisearre misdie as foldien wurdt teminsten de folgjende fjouwer kritearia:
*der bestiet gearwurking tusken twa of mear persoanen by it útfieren fan yllegale aktiviteiten;
*dy gearwurking is net foar ien kear, mar fynt plak oer in langere perioade;
*de gearwurking is derop rjochte om swiere misdriuwen te begean;
*it doel fan 'e gearwurking is it besetten fan macht en/of jildlik gewin.
Organisaasjes dy't yllegale aktiviteiten mei in polityk eachmerk by de ein hawwe, lykas terroristyske bewegings, wurde ornaris net ta de organisearre misdie rekkene. Yn Nederlân is it dielnimmen oan organisearre misdie op himsels al in misdriuw ûnder kêst 140 fan it Wetboek fan Strafrjocht.

In term dy't nau besibbe is oan organisearre misdie is de ûnderwrâld. Dat is it fermidden wêryn't organisearre misdie plakfynt. Net eltsenien út 'e ûnderwrâld is lykwols by organisearre misdie belutsen. In oare term dy't in protte mei organisearre misdie te krijen hat is 'binde'. De organisearre misdie kin winliken karakterisearre wurde as (faak grutskalige) bindefoarming foar de swiere misdie. Mear spesifyk wurdt in binde út 'e organisearre misdie oantsjut as in **misdiesyndikaat**. Dan sprekt men ek al rillegau oer de maffia. Dat is in term dy't fan oarsprong inkeld tsjutte op 'e organisearre misdie yn súdlik Itaalje, mar tsjintwurdich ek brûkt wurdt foar oare kriminele organisaasjes (lykas de Russyske maffia, de Albaneeske maffia, ensfh.). Oare bekende spesifike foarbylden fan 'e organisearre misdie binne de drugskartels yn Latynsk-Amearika, de Japanske yakuza, de Sineeske triades, de Mocromaffia yn Nederlân en gewelddiedige strjitbindes dy't yn 'e hiele wrâld foarkomme. 

De yllegale aktiviteiten dêr't de organisearre misdie him op taleit, ferskille per organisaasje. Faak foarkommende aktiviteiten binne lykwols drugshannel, minskesmokkel, minskehannel, twongen prostitúsje, ôfparsing (faak fan ûndernimmers, foar 'beskerming'), it wytwaskjen fan swart jild, wapensmokkel, autodieverij, bankberôvings en juwiellerôf. Saken as ferkrêfting en moard binne faak 'mar' râneferskynsels, bedoeld foar it yntimidearjen of útskeakeljen fan 'e konkurrinsje, tsjûgen en eventuele eardere belutsenen dy't spyt krigen hawwe. 

## Sjoch ek
*maffia
*ûnderwrâld (misdie)
It Ljochtbeaken (Aldegea)

**It Ljochtbeaken** is in tsjerke fan de PKN yn Aldegea, Smellingerlân. It is de eardere grifformearde tsjerke fan it doarp.

## Skiednis
De tsjerke waard yn 1910 boud as grifformearde tsjerke en yn folge in ferbouwing. Yn febrewaris 2005 waard mei help fan frijwilligers de tsjerke op 'e nij renovearre en útwreide mei trije sealen, nij sanitêr en oare foarsjennings. Ek it poadium is doe fergrutte. 

Nei de renovaasje waard de tsjerke op 27 april 2006 wer yn gebrûk nommen.   

## Oargel
De tsjerke hat in oargel fan S. Haarsma út Drachten. It ynstrumint waard yn 1981 boud efter de oargelkas fan it ynstrumint, dat Bakker & Timmenga foar de tsjerke boude. By de nijbou brûkte Haarsma in part fan it âlde materiaal op 'e nij. De firma Nijsse en Soan út Oud- Sabbinge seach yn 2015 de yntonaasje nei en ferfong de tremulant.    

## Keppeling om utns
* Disposysje oargel op de side fan Nijsse en Soan

## Sjoch ek
* Sint-Agathatsjerke (Aldegea)
École nationale supérieure des mines de Paris

De **École nationale supérieure des mines de Paris** (*Mines Paris*) is in universiteit yn Parys, Frankryk. De universiteit waard yn 1783 stifte.

De Mines Paris einiget faak hiel heech yn ynternasjonale listen fan goede universiteiten.

## Ferneamde studinten
* Henri Babinski, Frânsk, yngenieur, gastronoom en auteur fan itensiedersboeken
* Pierre Berthier, Frânsk mineralooch en geolooch

## Keppeling om utens

* Offisjele hiemside fan de École des Mines 
* Webside fan de École des Mines Alumni
Kevin Inkelaar

**Kevin Inkelaar** (Spijkenisse, 8 july 1997) is in Nederlânsk hurdfytser, dy't sûnt 2022 rydt foar *Leopard Pro Cycling*.

## Karriêre
As junior waard Inkelaar ûnder mear twadde yn it einklassemint fan de Omgong fan Valromey en tweintichste yn dat fan Aubel-Thimister-La Gleize yn 2015. Yn 2016 makke Inkelaar de oerstap nei de opliedingsploech fan *Lotto Soudal*. Yn syn twadde jier by dy ploech makke hy diel út fan de seleksje dy't de iepenings-ploechetiidrit yn de Okolo Jižních Čech wûn. Earder dat jier wie er al tolfde wurden yn it einklassemint fan de Omgong fan de Aostavallei.

Yn febrewaris 2018 waard Inkelaar, yn tsjinst fan *Polartec Kometa*, njoggende yn it jongereinklassemint fan de Omgong fan Antalya. Letter dat jier naam er ûnder mear diel oan de Klasika Primavera. Hy behelle syn earste yndividuele UCI-oerwinning yn de Omgong fan de Aostavallei.

Yn 2020 yntusken fytsend foar *Bahrein-McLaren* waard er 138ste yn de Omgong fan Spanje. Nei twa jier by Bahrein-McLaren makke er yn 2022 de oerstap nei *Leopard Pro Cycling*.

## Dielname oan grutte omgongen
### Dielname oan de Omgong fan Spanje
* 2020 - 138ste

## Ploegen
* 2018 - Polartec-Kometa
* 2019 - Groupama-FDJ Continental Team
* 2020–2021 - Bahrain-McLaren
* 2022 - Leopard Pro Cycling
D'Qar

**D'Qar** is in fiktive planeet út 'e ''Star Wars''-franchise, dy't yntrodusearre waard yn 'e film *[[Star Wars: Episode&nbsp;VII&nbsp;– The Force Awakens]]* (2015), it earste diel fan 'e ''Star Wars''-ferfolchtrilogy. D'Qar makket diel út fan it planetestelsel **Ileenium**, yn 'e sektor Sanbra fan 'e Bûtenrâne fan it Stjerrestelsel. D'Qar hat in diameter fan 10.400&nbsp;km, twa moannen en in omrintiid om 'e stjer Ileenium fan 415 dagen. It is in wielderich begroeide terrestryske planeet mei in myld klimaat en in grut bioferskaat, dat benammen bestiet út planten (wêrûnder reuseftige beammen), ynsekten en fûgels. 

Lang ferlyn ûntjoech him op D'Qar in yntelliginte libbensfoarm dy't in heechsteande lânseigen beskaving opboude. Tsjin 'e tiid dat films út 'e *[[Skywalker Saga]]* spylje, is dy beskaving lykwols al lang ferdwûn en binne der inkeld mânske ruïnes fan oer. Nei de nederlaach yn 'e Slach om Hoth fêstige it Rebelleferbûn in lytse bûtenpost op D'Qar, mar dy waard ferlitten doe't de rebellen de boargeroarloch tsjin it Galaktysk Keizerryk wûnen. 

Tritich jier letter, wannear't út 'e restanten fan it Keizerryk de Earste Oarder opstien is, fêstiget it Ferset, dat oanfierd wurdt troch helden út it âlde Rebelleferbûn, syn geheime haadkertier op D'Qar (lykas te sjen yn *[[Star Wars: Episode&nbsp;VII&nbsp;– The Force Awakens]]*). De lokaasje fan 'e fersetsbasis rekket lykwols bekend by de Earste Oarder, wêrnei't dy besiket om it hiele planetestelsel Ileenium te ferdylgjen troch de ynset fan 'e Stjerredeaderbasis, in nij massaferneatigingswapen. Dat wapen wurdt lykwols troch de fersetslju ferneatige foar't it op D'Qar ôfsketten wurde kin. 

Neitiid wurdt de fersetsbasis halje-trawalje ûntromme (lykas te sjen yn *[[Star Wars: Episode&nbsp;VIII&nbsp;– The Last Jedi]]*), mar dat proses is noch geande as de float fan 'e Earste Oarder boppe de planeet út 'e hyperromte komt. Op 'e nij besiket de Earste Oarder D'Qar te ferneatigjen, mar by in efterhoedegefjocht wit it Ferset it stjerreslachskip de *Fulminatrix* op te blazen, wat it iennichste skip yn 'e fijannige float is mei in superlaserkanon swier genôch om 'e planeet te ferdylgjen. De float fan it Ferset ûntkomt nei de hyperromte, en de float fan 'e Earste Oarder giet dêr efteroan en lit D'Qar fierders gewurde.

In ôflevering fan 'e tekenfilmsearje *[[Star Wars: The Resistance]]* lit fierders sjen hoe't net lang nei de flecht fan it Ferset de supertanker *Colossus* by D'Qar oankomt foar werbefoarrieding op 'e fersetsbasis. As de planeet ferlitten blykt te wêzen, wint de bemanning it *coaxium* dêr't ferlet fan is as brânstof út it wrak fan 'e *Fulminatrix*. De oanwêzigens fan 'e *Colossus* by D'Qar wurdt al rillegau troch de Earste Oarder ûntdutsen, mar it slagget de supertanker om op 'e tiid fuort te kommen.

## Keppelings om utens
*Artikel oer D'Qar yn Wookieepedia, de offisjele ''Star Wars''-Wikipedy
Advance Australia Fair

**Advance Australia Fair** is it folksliet fan Austraalje. It bestie oarspronklik út fjouwer fersen en waard yn Sydney yn 1878 skreaun troch de yn Skotlân berne komponist Peter Dodds McCormick. It waard it folksliet yn 1974 nei in stimming om in nij folksliet te kiezen. Der wiene fjouwer foarstelde nasjonale hymnen om op te stimmen en *Advance Australia Fair* wie de populêrste kar. De oare opsjes wiene *[[Waltzing Matilda]]* (in populêr Australysk folksferske), *[[God Save the Queen]]* (it Britske folksliet en de hjoeddeiske keninklike hymne) en *[[The Song of Australia]]*.

## Tekst

## Skiednis fan 'e tekst
It oarspronklike liet bestie út fjouwer fersen. Doe't it as folksliet oannaam waard, waard it tal fersen werombrocht ta twa.

Yn 'e 2010-er jierren en 2020-er jierren giene der stimmen op om de teksten te feroarjen om Australyske Aborizjinals ek erkenning yn it folksliet te jaan. In regel fan bysûndere soarch wie "For we are young and free", om't de Aborizjinals Austraalje al mear as 60.000 jier bewenne hiene foar de Earste Float (mei Britske kolonisten) yn 1788 yn Austraalje oankaam. Yn desimber 2020 stelde de premier fan Nij-Súd-Wales Gladys Berejiklian foar om it wurd "young" te feroarjen yn "one" om lânseigen Australiërs wer te jaan. De wiziging waard goedkard troch de doetiidske minister-presidint Scott Morrison en gûverneur-generaal David Hurley en waard offisjeel fan krêft op 1 jannewaris 2021.

It liet is ek oerset yn in protte talen, lykas it Sineesk (de op ien nei meast sprutsen taal yn Austraalje) en ferskate lânseigen talen, lykas it Darûk (*Dharug*) út 'e omkriten fan Sydney (twa kear).
Penza (oblast)

De **oblast Penza** (Russysk: Пензенская область; *Pensenskaja oblast*) is in bestjoerlike ienheid yn Ruslân.

## Geografy
Yn it noarden grinzget de oblast oan de republyk Mordoovje, yn it easten oan de oblast Uljanovsk, yn it suden oan de oblast Saratov en yn it westen oan de oblast Tambov. De oblast leit yn it federale distrikt Wolga yn it súdlike diel fan de Easteuropeeske Leechlân op it Wolgaplato. 

it lânskip is heuvelich en it klimaat tuskenbeiden kontinintaal. De trochsneedtemperatueren skommelje tusken −10,0 °S yn febrewaris en +19,2 °S yn july.

It grutste diel fan de oblast leit yn it Wolga-bekken, de súdlike en de súdwestike distrikten hearre ta it Don-bekken. Der binne mear as 3.000 rivieren en beken yn de oblast mei in totale lingte fan 15.458 km. De langste rivieren binne de Soera, de Mokzja, de Chopjor en de Penza, in 78 km lange sydrivier fan de Soera, dy't de oblast de namme joech.

De Zapovednik Wolga-Bosksteppe is in mear as 84.000 km² grut natoergebiet dat út fiif ferskillende dielen bestiet.  

## Skiednis
De Russen setten harren yn de 17e iuw yn it gebiet nei wenjen. Yn dy tiid ûntstie de grinsfêsting Penza (de tsjintwurdige stêd Penza) as ferdigeningsfort tsjin de Tataren en oare fijannige folken. Yn 1718 waard it gebiet ûnderdiel fan it gûvernemint Kazan. Op 15 septimber 1780 waard de regio ûnder de namme gûvernemint Penza in selsstannige bestjoersienheid. Fan 5 maart 1797 oant 9 septimber 1801 hearde it gebiet by it gûvernemint Saratov. Dêrnei wie it gebiet oant en mei 1928 wer it gûvernemint Penza. 

Yn de Sovjet-tiid folge in rige fan inoar opfolgjende weryndielings en feroarings, oant op 7 febrewaris 1939 troch opsplitsing fan de oblast Tambov lang om let de oblast Penza yn de hjoeddeiske grinzen oprjochte waard.

## Ekonomy
De belangrykste sektoaren yn de ekonomy binne de masinebou, de houtferwurking en de tekstylyndustry.

## Bestjoerlike yndieling en stêden
De oblast is ûnderferdield yn 27 rajons en stedsdistrikten. De stedsdistrikten binne de haadstêd Penza en de folle lytsere stêden Kûznetsk en Saretsjny. Saretsjny is in saneamde sletten stêd (ZATO). De oblast hat meiïnoar alve stêden en 16 plakken mei in stedsk karakter.   

## Befolking

De befolking fan de oblast bestiet foar likernôch 85 % út Russen, dêrnjonken foarmje Tataren en Mordoovjers reedlik grutte minderheden. It tal Mordoovjers sakket lykwols, lykas ek de Oerkraynske, Wyt-Russyske en Joadkse minderheden lytser wurde. Sûnt de opheffing fan de Sovjet-Uny migrearren in soad minsken út de Kaukasus en Sintraal-Aazje nei de oblast, dy't yntusken lytse minderheden foarmje.       

## Befolkingsferrin
Moermansk (oblast)

De **oblast Moermansk** (Russysk: Мурманская область; Moermanskaja oblast) is in bestjoerlike ienheid yn it noardwesten fan Ruslân.

## Skiednis
De Samen foarmje de oarspronklike befolking fan it gebiet, mar binne tsjintwurdich in lytse minderheid. Al yn de 12e iuw wiene de Russen de kuststreken fan de Wite See oan it ferkennen, mar it gebiet bleau lang efter. Yn de 20e iuw krige Ruslân it skiereilân Kola as militêr strategysk gebiet yn 'e lampe. Moermansk waard pas yn 1916 stifte, it wie de lêste stêd, dy't yn de tiid fan it Russyske Keizerryk stifte waard.  Fanwegen de Earste Wrâldkriich wie der fan Petrozavodsk in ferbining mei in iisfrije haven nedich, om it mooglik te meitsjen militêre help yn te fieren. It einpunt fan it spoar krige al gau de namme Moermanstasjon, en al gau waard der in haven, in marinebasis en in stêd oanlein.    

Yn 1934 waard de Noardlike Float oprjochte. Ek yn de Twadde Wrâldkriich wie de stêd foar de Sovjet-Uny in wichtige ferbining mei de alliearde bûnsmaten. Der waard in soad militêre stipe yn 'e haven oerslein 

Yn 1941 foelen út Finlân wei Dútske troepen de stêd oan yn it ramt fan de Operaasje Silberfuchs. De Luftwaffe bombardearre de stêd yn de kriich 792 kear en Moermansk waard foar in grut part ferneatige op in skaal dy't allinne te ferlikenjen wie mei Leningrad en Stalingrad. It fûle ferset fan de Sovjetkant soarge dat de Dútsers der net yn slaggen om de stêd yn te nimmen en ôf te snijen fan de foar Ruslân tige wichtige iisfrije haven. 

## Geografy

De oblast leit yn it noardeasten fan Europa en ek it skiereilân Kola heart dêr by. Yn it noarden leit de Barentssee, yn it easten de Wite See. Yn it suden grinzget de oblast oan de autonome republyk Kareelje, yn it westen dielt de oblast de lânsgrins mei Finlân en Noarwegen.    

It oerflak fan de oblast is foar it meast heuveleftich, it heechste berchtme wurdt foarme troch de Chibinen mei in maksimale hichte fan 1191 meter. Troch de see en de golfstream wurdt it kâlde klimaat wat dimme.   

## Ekonomy
Yn de oblast wurdt apatyt, nikkel, izererts, koper en oare boaiemrykdom fûn. Dêrnjonken is de fiskerij en de houtyndustry wichtich. Troch de golfstream is de haven fan Moermansk iisfrij, alhoewol't dy't  noardlik fan de poalsirkel leit.

## Bestjoersyndieling en stêden

De wichtichste stêden binne Moermansk en Apatity. De befolking libbet foar it measte oan it Moermanspoar, dat Moermansk mei de súdilke lânsdielen ferbynt. De oblast Moermansk is ûnderferdielt yn fiif rajon's en tolve stedsdistrikten. De haadstêd Moermansk is fierwei de grutste stêd. Meiïnoar hat de oblast 16 stêden en 12 plakken mei in stedsk karakter. Seis stêden en twa doarpen hawwe de status fan ZATO (sletten stêd).
Collège de France

De **Collège de France** is in universiteit yn Parys, Frankryk. De universiteit waard yn 1530 stifte.

De Collège de France einiget faak hiel heech yn ynternasjonale listen fan goede universiteiten.

## Ferneamde studinten
* André-Marie Ampère, Frânsk natuerkundige, dy't sjoen wurdt as ien fan de ûntdekkers fan de elektrisiteit
* Georges Cuvier, Frânsk natoerûndersiker en biolooch
* Michel Foucault, Frânsk filosoof, histoarikus en sosjolooch

## Keppeling om utens

* Offisjele hiemside fan de Collège de France
De Bosk (gemeente)

**De Bosk** (Nederlânsk:* 's-Hertogenbosch*) is in gemeente yn de Nederlânske provinsje Noard-Brabân. De stêd De Bosk is de haadstêd fan de gemeente en tagelyk ek de haadstêd fan Noard-Brabân. De gemeente hat  ynwenners (, boarne: CBS) en is part fan it stêdlik netwurk BrabantStad.

Oare plakken yn de gemeente binne Rosmalen, Nuland en Vinkel.

## Skiednis
De gemeente bestie earst allinnich út de stêd De Bosk dy't yn 1184 stedsrjochten krige. Dat jier kin winliken sjoen wurde as it begjin fan de gemeente. Yn 1933 waard de gemeente útwreide mei it plak Deuteren fan de gemeente Cromvoirt dy't doe opheft waard. It oerbliuwende part fan dy gemeente gie nei de gemeente Vught.

Yn 1971 waarden de gemeenten Empel en Meerwijk en Engelen by de gemeente De Bosk foege. Yn 1996 waard de gemeente Rosmalen by De Bosk foege. Yn 2015 kamen de doarpen Nuland en Vinkel fan de ophefte gemeente Maasdonk by De Bosk.

## Geografy
### Kearnen

### Oare kearnen en wiken
Ta de gemeente De Bosk hearre njonken boppeneamde kearnen ek de folgjende doarpen en útbuorrens: Bokhoven, Deuteren, Dieskant, Empel, Engelen, Gewande, Heeseind, Hintham, Kruisstraat, Maliskamp, Meerwijk, Orthen en Oud-Empel

De gemeente De Bosk bestiet út 14 wiken: Binnenstêd, De Groote Wielen, Empel, Engelen, Graafsepoort, Maaspoort, Muntel/Vliert, Noard, Rosmalen Noard, Rosmalen Súd, West, Súdeast, Nuland en Vinkel.

### Lizzing
De gemeente leit yn it noarden fan Noard-Brabân. De gemeente grinzget yn it noarden, dêr't de rivier de Maas de grins foarmet mei it Gelderske Maasdriel, yn it noardeasten oan Oss, yn it súdeasten oan Sint-Michielsgestel, yn it suden oan Vught, en yn it westen oan Heusden.

## Gemeenterie
De gemeenterie fan De Bosk bestiet út 39 sitten:

Boargemaster is sûnt 2017 Jack Mikkers (VVD).

## Susterstêden
*  Leuven
*  Trier

## Keppeling om utens
* Webside fan de gemeente
Schalkwijk

**Schalkwijk** is in doarp yn de gemeente Houten yn de Nederlânske provinsje Utert. It doarp leit in pear kilometer súdlik fan it plak Houten, dy't súdlik fan de stêd Utert leit. Fan 1812 oant 1962 wie Schalkwijk in selstannige gemeente doe't er opgie yn de gemeente Houten. It doarp hat 2.085 ynwenners (2023).

## Skiednis
Om 1130 hinne ûntstie Schalkwijk doe't it lân dêre oanmakke waard ûnder de lieding fan de famylje Van Schalkwijk. Gebieten dy't oanmakke waarden wiene gebieten lykas Vuijlcop, Waalseveld, Bieshaar, Tetwijk, Goyerveld, Kanenbroek en Blokhoven. De famylje Van Schalkwijk wenne yn it kastiel Schalkwijk. Wêr dat kastiel stien hat, is net dúdlik. Yn 1304 waard dat kastiel Jan van Beusichem, hear fan Culemborg sloopt, nei't er Bertold van schalkwijk ferslein hei by de slach by de Lek. Letter waard der in twadde kastiel boud. 

Om 1300 hinne waard kastiel *Vuijlcop* westlik fan Schalkwijk boud. Dy stins is it âldste hûs fan de gemeente Houten. Vuijlcop hearde doe lykwols ta de njonkenlizzende polder Schonauwen.

It gerjocht Schalkwijk waard yn 1330 útwreide mei it gerjocht Pothuizen.

By de reformaasje bleau Schalkwijk roomsk-katolyk. Doe't de frijheid fan religy weromkaam, waard der in grutte katolike tsjerke yn it doarp boud. De katolike eftergrûn draacht der oan by dat it doarp sûnt 1968 in warber karnavalslibben hat.

Tusken 1812 en 1962 wie Schalkwijk in selsstannige gemeente. Fan 1850 ôf hiene Schalkwijk en Tull en 't Waal deselde boargemaster. Fan 1943 ôf dielden dy twa gemeenten de boargemaster mei Houten, dêr't dy gemeenten op 1 jannewaris 1962 dan ek yn opgiene.

It doarp hat ek in eigen stasjon hân; it Stasjon Schalkwijk oan Steatsline H. Dat stasjon waard yn 1868 iepene en yn 1935 wer sletten. It stasjonsgebou waard yn 1964 sloopt.

## Geografy
Schalkwijk leit súdlik fan Houten yn in agrarysk poldergea. It doarp eit yn it saneamde "Eilân fan Schalkwijk" dy't omjûn wurdt troch de Lek, Amsterdam-Rynkanaal en it Lekkanaal. It doarp is in lintdoarp by de *Schalkwijkse Wetering* del. It spoar fan Utert nei De Bosk rint dwers troch it doarp hinne. Dêr leit ek de brink fan it doarp. De eastlike útein fan it doarp leit oan de Lek by buorskip De Heul, dêr't in fearpont wei nei Culemborg fart.

It doarp hat in herfoarme tsjerke en in roomsk-katolike tsjerke.

## Nijsgjirrich
Sjonger André Hazes hat yn de 1970-er jierren it kafee fan Schalkwijk oan de *'Jonkheer Ramweg* hierd.

## Ofbylden

Brink_Schalkwijk_Nederland.JPG|*Brink mei de herfoarme tsjerke*
Schalkwijk_Michaëlkerk.jpg|*Jonkheer Ramweg mei de katolike Sint-Michaeltsjerke*
Jonkheer-Ramsweg-22_Schalkwijk_Nederland.jpg|*Eardere kafee fan André Hazes*
Het-Wapen-van-Schalkwijk_Nederland-01.JPG|*Het Wapen van Schalkwijk*
Jacques Anquetil

**Jacques Anquetil** (Mont-Saint-Aignan, 8 jannewaris 1934 - Rouen 18 novimber 1987) wie Frânsk hurdfytser en de earste dy't fiif kear winner fan de Omgong fan Frankryk waard. Dêrneist wûn hy twa kear de Omgong fan Itaalje en ien kear de Omgong fan Spanje. Dermei wie Anquetil ek de earste dy't alle de trije grutte omgongen wist te winnen.

De basis foar syn oerwiningen yn de Omgongen lei Anquetil foaral yn'e tiidritten, dat him de bynamme *Monsieur Chrono* oplevere. Yn 1952 waard er mei Alfred Tonello en Claude Rouer tredde yn de Lannen Dykwedstriid op de Olympyske Simmerspullen 1952 yn Helsinki. Yn juny 1956 fêstige er op de Velodromo Maspes-Vigorelli yn Milaan in wrâldoererekôr mei 46,159 km.

## Dielnimming oan grutte omgongen

### Dielnimming oan de Omgong fan Frankryk
* 1957 -  1e; winner 3e, 9e, 15e en de 20ste etappe.
* 1958 - Net finisht
* 1959 - 3e;  	 		
* 1961 -  1e; winner 1e en de 19e etappe. 	
* 1962 -  1e; winner 8e en de 20ste etappe.
* 1963 -  1e; winner 6e, 10e, 17e en de 19e etappe.
* 1964 -  1e; winner 9e, 10e, 17e en de 22ste etappe
* 1966 - Net finisht

### Dielnimming oan de Omgong fan Spanje
* 1962 - Net finisht
* 1963 -  1e; winner 1e etappe.

### Dielnimming oan de Omgong fan Itaalje
* 1959 - 2e; winner 2e en de 19e etappe.
* 1960 -  1e; winner 9e en de 14e etappe.
* 1961 - 2e; winner 9e etappe
* 1964 -  1e; winner 5e etappe
* 1966 - 3e;
* 1967 - 3e;

## Ploegen
* 1950–1952 - AC Sottevillais
* 1953–1955 - La Perle
* 1956–1958 - Helyett
* 1959–1960 - Alcyon
* 1961–1964 - Saint-Raphaël
* 1965–1966 - Ford
* 1967–1969 - Bic
Jakku

**Jakku** is in fiktive planeet út 'e ''Star Wars''-franchise, dy't yntrodusearre waard yn 'e film *[[Star Wars: Episode&nbsp;VII&nbsp;– The Force Awakens]]* (2015), it earste diel fan 'e ''Star Wars''-ferfolchtrilogy. De sênes op Jakku waarden filme yn 'e Rub' al-Chali-woastyn yn 'e Feriene Arabyske Emiraten. Jakku wurdt ôfskildere as in ôfhandige wrâld mei in ûnoantreklik klimaat dêr't neat fan wearde te finen is; as planeet stiet Jakku sadwaande oer it algemien net yn heech oansjen. In petear tusken de personaazjes Luke Skywalker en Rey yn *The Force Awakens* yllustrearret dy hâlding:

Luke: "Wêr komst wei?"
Rey: "Nearne."
Luke: "Nimmen komt nearne wei."
Rey: "Jakku."
Luke: "Okee, dat is sa goed as nearne."


Jakku makket diel út fan it planetestelsel mei deselde namme, yn 'e sektor Jakku fan 'e Binnenrâne fan it Stjerrestelsel. De planeet hat in diameter fan 6.400&nbsp;km en in omrintiid om 'e stjer Jakku hinne fan 352 dagen, wylst in dei op 'e planeet sels 26,8&nbsp;oeren duorret. Der binne twa moannen dy't om Jakku hinne rûntsjedraaie. It is in terrestryske planeet mei in hjit en drûch klimaat, dy't hast hielendal oerdutsen is mei woastinen, hoewol't der lang ferlyn wâlden en seeën wiene. Jakku hat in befolking fan minder as 25.000 sielen. De Teedo en Uthuthma binne yntelliginte rassen fan bûtenierdske wêzens dy't lânseigen binne op Jakku; teminsten acht oare, allochtoane rassen hawwe har ek yn oansjenlike oantallen op 'e planeet fêstige, wêrûnder minsken en Hutts.

Nei de dea fan 'e boasaardige keizer Palpatine en de oerwinning fan it Rebelleferbûn op it Galaktysk Keizerryk yn 'e Slach by Endor, waard Operaasje Sintel yn wurking steld. Dat wie in plan fan Palpatine foar it gefal dat er sels omkomme soe, bedoeld om sawol de rebellen út te rûgjen as de organisaasje fan it Keizerryk te ferneatigjen by wize fan straf foar it net foarkommen fan syn dea. Yn 'e Slach by Jakku wisten de rebellen lykwols de selsferdylging fan it Keizerryk foar te kommen, wêrmei't se einlings it regear fan Palpatine oer it Stjerrestelsel ta in ein brochten.

Yn *Star Wars: Episode&nbsp;VII&nbsp;– The Force Awakens*, dat tritich jier letter spilet, groeit de jonge frou Rey op Jakku op, dêr't se de (krappe) kost fertsjinnet troch yn it tsjerkhôf fan delstoarte stjerreslachskippen út 'e Slach by Jakku brûkbere ûnderdielen út 'e romteskipswrakken te slopen en troch te ferkeapjen oan it pleatslik ûnderwrâldfiguer Unkar Plutt. Poe Dameron, in piloat fan it Ferset, docht Jakku oan om ynformaasje te bemachtigjen oer de lokaasje fan Jedi-master Luke Skywalker, mar hy wurdt finzen nommen troch stoarmtroepers fan 'e Earste Oarder (dy't gearklofte is út 'e restanten fan it Galaktyske Keizerryk), wylst syn ynformant, Lor San Tekka, troch de Sith-ridder Kylo Ren fermoarde wurdt. Syn robot BB-8 ûntkomt mei de ynformaasje en moetet Rey, en yn 'e mande mei de desertearre stoarmtroeper Finn ûntflechtsje se Jakku yn in stellen romteskip, dat de *[[Millennium Falcon]]* blykt te wêzen.

## Keppelings om utens
*Artikel oer Jakku yn Wookieepedia, de offisjele ''Star Wars''-Wikipedy